กลต.ถกกรมส่งเสริมฯ ปมชสอ.ขอออกหุ้นกู้
ก.ล.ต.เผยขอถกกรมส่งเสริมสหกรณ์ ก่อนพิจารณาให้ ชสอ.ออกหุ้นกู้ 2,000 ล้าน
9 ก.ย. 2558

ก.ล.ต.เผยขอถกกรมส่งเสริมสหกรณ์ ก่อนพิจารณาให้ ชสอ.ออกหุ้นกู้ 2,000 ล้าน
นายโอภาส กลั่นบุศย์ อธิบดีกรมส่งเสริมสหกรณ์ เปิดเผยว่า ชุมนุมสหกรณ์ออมทรัพย์แห่งประเทศไทย (ชสอ.) ยังไม่ได้เสนอเรื่องการขอออกหุ้นกู้วงเงิน 2,000 ล้านบาท มาให้กรมพิจารณา หากเสนอมาจะต้องนำเข้าที่ประชุมคณะกรรมการพัฒนาสหกรณ์แห่งชาติพิจารณาก่อนว่า ชสอ.สามารถออกหุ้นกู้ได้ตามกฎหมายหรือไม่ ถ้าทำได้จะต้องมีเงื่อนไข กติกาอย่างไร เช่น วงเงิน ความเสี่ยง
นายปริย เตชะมวลไววิทย์ผู้อำนวยการฝ่ายงานเลขาธิการและสื่อสารองค์กร สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ชสอ.ได้มาหารือกับ ก.ล.ต.แล้ว แต่ ก.ล.ต.คงต้องหารือกับกรมส่งเสริมสหกรณ์ที่กำกับดูแล ชสอ. ก่อนว่าจะให้ ชสอ.สามารถออกหุ้นกู้ได้หรือไม่
หาก ชสอ.สามารถออกหุ้นกู้ได้ ก.ล.ต.จะต้องมีการออกกฎเกณฑ์ให้สอดคล้องกัน เช่น หาก ชสอ.ออกหุ้นกู้เพื่อขายในวงจำกัดก็จะต้องยื่นแบบแสดงรายการข้อมูล (ไฟลิ่ง) มาให้พิจารณาต้องมีการเปิดข้อมูล แต่หากเป็นการเสนอขายทั่วไป หุ้นกู้ที่จะออกก็ต้องมีการจัดทำอันดับความน่าเชื่อถือ (เรตติ้ง) ด้วย
ทั้งนี้ ก.ล.ต.จะพิจารณาการออกหุ้นกู้ของ ชสอ.เหมือนในกรณีที่องค์การบริหารส่วนจังหวัด (อบจ.) กรุงเทพมหานคร (กทม.) หรือเมืองพัทยา จะเสนอขายพันธบัตร โดยขณะนี้กำลังอยู่ระหว่างการร่างระเบียบคณะกรรมการนโยบายและกำกับการบริหารหนี้สาธารณะ ว่าด้วยหลักเกณฑ์ในการกู้เงินขององค์กรปกครองส่วนท้องถิ่นต่อการออกและเสนอขายพันธบัตรของหน่วยงานภาครัฐ